Imre Ábris, a fővárosi Veres Pálné Gimnázium 17 éves tanulója tanári kérésre fogalmazta át Erdős Virág Ezt is elviszem magammal című versét a ballagásra hangszerelve.

A rábízott feladatot megoldotta, csakhogy szerepelt benne a

“leépített oktatási rendszer”

kifejezés, ami Korompay Bálint igazgatóhelyettesnek nem tetszett és a fiatal fiú fel sem léphetett vele a műsorban – írja a Magyar Nemzet.

Ahogy elmondtam Ábrisnak a ballagási ünnepély reggelén, egyetértek azzal, hogy az oktatási rendszer sok sebből vérzik Magyarországon. Nagyon örülök, hogy érett fiatalemberként hangot tud adni markáns véleményének. Kérésem csupán az volt, hogy ezt ne a ballagáson tegye meg

– mondta a lap megkeresésére a pedagógus, majd hozzátette, véleménye szerint a ballagás az iskola életének egy olyan bensőséges rituáléja, “amit nem kell oktatáspolitikai kontextusba helyezni egy búcsúszöveg egyetlenegy sorában sem.”

Imre Ábris azért kereste meg történetével a sajtót, mert nem ez volt az első ilyen eset. Korábban egy másik iskolai rendezvényen szavalás közben kapcsolták ki a mikrofonját.

Ő nem érti, hogy egy diákokról szóló szövegben miért ne lehetne megemlíteni közügyeket; olyan problémákat, amelyekkel nap mint nap szembesülnek a diákok.

Elvégre tőlem saját művet és saját véleményt vártak a tanáraim.